Saak teen Magashule, medebeskuldigdes uitgestelAce Magashule, geskorste sekretaris-generaal van die ANC. (Foto: Gulshan Khan/AFP) Die saak teen die ANC se geskorste sekretaris-generaal, Ace Magashule, is tot Oktober vanjaar uitgestel. Magashule en sy 15 medebeskuldigdes staan tereg op meer as 70 aanklagte van onder meer bedrog, korrupsie en geldwassery as deel van ŉ ondersoek na ŉ R255 miljoen-tender wat tydens sy termyn as premier van die Vrystaat vir ŉ ondersoek na asbesdakke in die provinsie toegeken is. Die omstrede sakeman Edwin Sodi – ook een van die beskuldigdes – se Blackhead Consulting en oorlede Igo Mpambani se Diamond Hill Trading 74 het die kontrak in 2014 losgeslaan. Dit is na bewering egter op bedrieglike en korrupte wyse gedoen en die werk is glo aan ander maatskappye vir veel minder as die tenderbedrag uitgekontrakteer. Die ekstra geld het glo in die beskuldigdes se sakke beland. Die groep beskuldigdes het vandag vlugtig in die Bloemfonteinse hooggeregshof verskyn voordat die saak uitgestel is vir onder meer ŉ voorverhoorvergadering op 19 Oktober. Magashule het voor die aanvang van die hofverrigtinge volgehou dat hy onskuldig is en het aan eNCA gesê die saak teen hom is “polities gedrewe en het niks met die reg te doen nie”. Hy het ook ŉ beroep op getuies in die saak gedoen om na vore te kom. Magashule, wat weens die strafregtelike aanklagte teen hom tydelik uit die ANC geskors is, se aansoek om dié besluit te laat omkeer, het verlede maand in die Pretoriase hooggeregshof misluk.